Urmareste Modifică dimensiunea fontului: Play

Bucureşti, 21 dec /Agerpres/ - Primarul general al Capitalei, Gabriela Firea, a afirmat, miercuri seara, că persoana cea mai îndreptăţită să fie prim-ministru este în continuare Liviu Dragnea, ea adăugând că speră ca din 2017 acesta să poată să fie în această funcţie.



"Am sperat până în ultima clipă şi încă mai sperăm (cred că nu e totul pierdut pentru perioada următoare dacă suntem sănătoşi şi liberi), că persoana cea mai îndreptăţită care trebuie să fie prim-ministru este preşedintele PSD, Liviu Dragnea. Nu e vorba că afirmăm noi, cei de la PSD, cei care ştim ce a făcut domnul Liviu Dragnea în fiecare zi, şi în precampanie şi în campanie, cât de mult s-a implicat, cât de mult a muncit, cât de responsabil a adus la aceeaşi masă cei mai importanţi specialişti pe toate domeniile şi a discutat personal cu dumnealor, nu prin consilieri, şi au realizat acest program de guvernare pe care românii l-au votat cu un scor istoric, că persoana care merită cel mai mult acest lucru va fi Liviu Dragnea. Persoana cea mai îndreptăţită să fie prim-ministru al României este în continuare Liviu Dragnea. Are toată credibilitatea necesară în acest moment, are şi popularitatea, are votul românilor şi este cel care a realizat programul de guvernare pe care îl vom aplica în perioada următoare", a spus Firea, la Antena 3.



Ea a mai afirmat că din cauza prevederii din legea de organizare a Guvernului referitoare la faptul că miniştrii nu pot fi persoane condamnate penal, Dragnea a trebuit să o propună pe Sevil Shhaideh, însă îşi doreşte ca preşedintele PSD să devină premier în 2017.



"Faptul că din cauza unei condamnări nedrepte şi a unei legi neconstituţionale, domnul Dragnea nu a putut să se propună la consultări pe domnia sa cum era legitim şi a trebuit să formuleze o altă propunere date fiind explicaţiile şi luările de poziţie publice ale preşedintelui României, ne pune într-o situaţie să fim trişti, dar să nu dezamăgim. Suntem acum într-o etapă în care propunerea preşedintelui PSD este doamna Sevil Shhaideh, un profesionist desăvârşit (...) Îmi doresc foarte mult ca în cei patru ani să fie prim-ministru, pentru că îi ştiu puterea de muncă, îi ştiu capacitatea de manager, ştiu că s-a implicat şi sufleteşte şi personal şi emoţional şi a muncit cel mai mult dintre noi. (...) Îmi doresc ca în 2017 să fie premier", a afirmat primarul general al Capitalei.



Ea a mai subliniat că Dragnea va coordona guvernarea din punct de vedere politic şi poartă întreaga responsabilitate în acest sens. AGERPRES / (A - autor: Maria Mitrică, editor: Marius Frăţilă)